runetrust/blame-folketinget-dk huggingface dataset:
Ole Sohn (SF), 2010-12-15:
Vi skal have skabt en balance mellem den private og den offentlige beskæftigelse, og vi skal have nogle klare krav og prioriteter og visioner for den offentlige sektor, sådan at vi får nedbragt antallet af folk, som er tvunget på overførselsindkomster, og vi får nedbragt det stigende bureaukrati og kontrolsystem, som er etableret i de sidste 9 år, for at flytte pengene, for at prioritere pengene til det, der er behov for.
Mette Gjerskov (S), 2006-11-09:
Men desværre ser det faktisk ud til, at miljøministeren trods de gode hensigter er blevet klemt noget af regeringskammeraterne i Venstre, som åbenbart, kunne jeg godt få indtryk af, stadig domineres af landbrugets erhvervsinteresser i stedet for af interessen for at værne om miljøet.
Christian Friis Bach (V), 2025-04-23:
Vi har hørt det fra sektoren selv: Prislofter har været en barriere for at få sat gode grønne projekter i gang – projekter, der kunne have erstattet biomasse, kul eller gas, projekter, der kunne have givet lavere priser og større forsyningssikkerhed, men som blev sat på pause, fordi den økonomiske ramme ikke lige hang sammen.
Kris Jensen Skriver (S), 2024-01-17:
Jeg vil slutte af med at sige, at det er kommunerne, som har det overordnede ansvar for bygningerne, herunder investeringer i f.eks. ventilationsanlæg, og det er kommunens og skolelederens ansvar at sikre, at undervisnings- og arbejdsmiljøet på den enkelte folkeskole er tilfredsstillende.
Elisabeth Geday (RV), 2006-04-27:
Jeg kunne altså godt tænke mig – jeg har virkelig gået længe og tænkt over det her – at ministeren kunne forklare mig, hvordan der kan være så stor forskel mellem det antal af virksomhedskontroller, de tilsynsførende skal føre i Malmø, og det antal virksomhedskontroller, de tilsynsførende i København skal foretage.
Anne Baastrup (SF), 2011-11-08:
Jeg anerkender selvfølgelig, at Dansk Folkeparti nægter at være med til det her, det synes jeg er fair nok, men det, vi bare må tage udgangspunkt i, er, at vi lever i et fælles Europa, og at vi har fælles behov, fælles forpligtelser over for hinanden.
Kim Edberg Andersen (NB), 2023-02-23:
Men jeg køber fuldstændig ind på det, ordføreren for Danmarksdemokraterne siger, om, at vi måske ønsker en evaluering, for jeg køber nemlig også ind på det, når Enhedslisten peger på den problematik, der handler om, om vi, når vi går ind og piller ved, hvad staten undersøger os for, har helt styr på, at de kun undersøger os for det nødvendige.
Tom Behnke (KF), 2006-11-30:
Derfor er det godt, at ministeren resolut, da man opdager, at der er nogle problemer med det, fremsætter et lovforslag og sørger for, at det selvfølgelig bliver muligt, at en handicap-p-plads kan reserveres til det pågældende køretøj, hvis en handicappet har behov for at have en p-plads lige neden for den opgang, hvor han eller hun bor, eller lige uden for sin arbejdsplads, således at vedkommende kan passe sit arbejde.
Lene Espersen (KF), 2006-03-14:
Så skal man altså huske på, at den enkelte borger i gennemsnit maksimum en gang i sit liv har behov for at møde ved domstolene, og det er også i den relation, synes jeg, man skal se de store forbedringer af retssikkerheden, som domstolsreformen også lægger op til.
Søren Søndergaard (EL), 2025-12-02:
Det gør f.eks. produktionsselskabet MOTOR, som udtaler: Ordningen vil formentlig nok hjælpe de danske filmarbejdere og skaffe mere arbejde til dem, men den vil ikke hjælpe danske producenter synderligt med at finansiere og producere danske spillefilm og dermed heller ikke understøtte den danske filmkultur som sådan.
Jens Rohde (KD), 2021-05-25:
Jeg ved ikke, om hr. Jan E. Jørgensen er tilhænger af blasfemi, for hvis han kobler blasfemi sammen med den religionskritik, der blev udøvet som følge af, at en forfatter ikke kunne få illustreret sin bog, altså hvis hr. Jan E. Jørgensen kobler blasfemi sammen med det og agiterer for det, må jeg jo tage det som udtryk for, at hr. Jan E. Jørgensen synes, at blasfemi er en god idé.
Marcus Knuth (KF), 2020-12-18:
Jamen vi stemmer ikke rødt af en meget, meget klar årsag, og det er, at der jo er folk fra Sydslesvig, fra England, fra Tyskland, fra rundtom på jordkloden, som er kommet hertil, har taget Danmark til sig, som er velintegrerede, og dem vil vi rigtig gerne give et dansk pas.
Lene Espersen (KF), 2004-05-25:
Det har både statsministeren og jeg selv givet udtryk for ved adskillige lejligheder, og jeg er overbevist om, at det er en opfattelse, som langt de fleste kan tilslutte sig. For det andet har vi en lovgivning i Danmark, der indebærer, at f.eks. trusler mod andre persongrupper er strafbare.
Jørgen Arbo-Bæhr (EL), 2007-04-26:
Hvis vi får de præciseringer med i forhold til det forslag, der ligger, så er jeg enig i, at så vil det være et fremskridt for de mennesker, vi snakker om, og give dem en bedre mulighed, så længe de befinder sig i Danmark, og i så fald vil vi støtte forslaget.
Karsten Hønge (SF), 2024-10-10:
Det er altså en bekræftelse af, at ordføreren ikke har læst rapporten, ikke har besøgt nogen migrantarbejdere og ikke har nogen eksempler på, at kommunerne rent faktisk har fulgt op på de steder, hvor de er blevet gjort opmærksom på, at der bor folk under uværdige forhold.
Eyvind Vesselbo (V), 2013-04-16:
Problemet er yderligere det, at kommunerne jo, sådan som situationen er nu, fører tilsyn med sig selv – altså, sker der noget på et opholdssted, som ikke har været rigtigt og godt for børnene, så er det kommunen, som skal ud at se, om det nu er i orden, og godkende bl.a. opholdsstedet.
Benny Engelbrecht (S), 2024-09-10:
Personligt har jeg det sådan, at hvis jeg skulle sætte musik på regeringen, ville jeg nok vælge det danske orkester Benny & the Black Ties med den sang, der hedder »Vi bygger bro«; så er jeg i hvert fald sikker på ikke at få nogen som helst form for rettighedsproblemer.
Troels Lund Poulsen (V), 2006-01-19:
Og som jeg også sagde til hr. Per Clausens kollega, hr. Frank Aaen, så undrer det mig, at et parti som Enhedslisten, som lægger så kraftigt vægt på FN, på, at man skal leve op til, hvad FN beder om, i det her tilfælde, hvor vi er der på anbefaling af FN, bestemt ikke mener, at FN på nogen måde er en organisation, som man skal forholde sig til, eller at man skal forholde sig til det, som FN beder om.
Ole Sohn (SF), 2006-11-28:
Det tager bare udgangspunkt i den eksisterende arbejdsmarkedslovgivning, og der er spørgsmålet sådan set relativt enkelt: Skal vi fastholde det, man kan kalde en flexicuritymodel, på en måde, hvor man ikke unødigt sikkerhedsfyrer folk kollektivt hvert andet år, eller skal man lade den lov om virksomhedsoverdragelse, som vi har haft igennem mange år, og som ikke har hindret flexicuritymodellen, være gældende også ved genudliciteringer?
Lone Møller (S), 1998-06-12:
Men det er altså ikke ensbetydende med, at der ikke bliver gjort noget, og det er ikke ensbetydende med, at regeringen ikke prioriterer det her område højt. Det kan man rent faktisk også se af at alle de tiltag, der foregår rundt omkring i landet, så hold op med at få det til at lyde, som om der ikke bliver gjort noget som helst, for ellers må vi ud og kigge i landet.
Ellen Trane Nørby (V), 2009-03-25:
Fra Venstres side kan vi fuldt ud støtte op om det lovforslag, der hedder L 149, som jo på nogle områder indeholder store ændringer af lov om radio- og fjernsynsvirksomhed i Danmark, men på andre områder indeholder små ændringer, som er blevet til i løbet af forhandlinger over de senere år og over længere tid.
Rasmus Prehn (S), 2016-04-20:
Er der mulighed for, at man kan gå i dialog med Hirtshals Havn eller med Hjørring Kommune om at finde passende lokaler, hvor personale, der alligevel skal lave sagsbehandling eller andet, kan sidde klar, så de er tættere på, hvis der opstår behov for en politiindsats på havnen?
Joachim B. Olsen (LA), 2019-03-01:
Pointen her er jo, at vi gerne skulle komme til en situation en dag ude i fremtiden, hvor vi kan konstatere, at de forskelle, som der er i dag i forhold til kriminalitet, uddannelsesniveau osv., er udvisket, og hvis vi skal komme derhen, er vi nødt til at vide, hvordan det rent faktisk forholder sig, og så skulle vi jo gerne en dag kunne stå og sige, at nu er det lykkedes.
Bent Bøgsted (DF), 2011-11-10:
Og mener ordføreren heller ikke, at fremrykningen af offentlige investeringer på de 18 mia. kr., der er på tale, vil betyde, at nogle af de 20.000 arbejdspladser, der blev nævnt, vil gå til udenlandske virksomheder og dermed udenlandske arbejdere?
Troels Lund Poulsen (V), 2008-05-14:
Jeg vil gerne indlede med, blot for god ordens skyld, at påpege, at de anbefalinger i OECD's rapport, vi diskuterer her i dag, ikke handler om at give de enkelte medlemslande kritik, men om at sikre en erfaringsudveksling og om at give inspiration til videreudvikling af landenes miljøpolitik.
Per Stig Møller (KF), 2003-11-12:
Så hr. Villy Søvndal beder mig om at bryde diplomatiets spilleregler, og det vil betyde, at vi i fremtiden ikke kan få oplysninger. Så det er ikke særlig rimelige arbejdsvilkår at give dansk udenrigspolitik, hvis vi skal fremme danske interesser, at man så skal offentliggøre alle samtaler, som man i øvrigt har Nævnet til at sikre sig, at Folketinget har fuld indsigt i.
Line Barfod (EL), 2008-02-01:
Jeg kunne forstå, at den socialdemokratiske ordfører mener, at måden, systemet bør fungere på, er den, at politikerne, hvis Domstolen træffer en afgørelse, som de er uenige i - de mener ikke, det er den retstilstand, som de har ønsket, der skal være, og har lovet borgerne, der skal være - skal ændre grundlaget, sådan at det bliver helt tydeligt, hvad det er for en retstilstand, der ønskes, og at det ikke bliver den, som Domstolen har dømt til.
Charlotte Bagge Hansen (M), 2025-03-19:
Nu arbejder jeg selv inden for tekstilindustrien, og dér er der rigtig, rigtig mange leverandører, der har brugt mange år på at blive certificeret og brugt rigtig mange kroner på at producere tæt på Danmark, bruge mindre vand og undgå blegemidler, og det gør alt andet lige, at deres varer bliver dyrere end dem, man sælger på Temu og Shein.
Alex Ahrendtsen (DF), 2018-01-26:
Det kan godt være, at hr. Henrik Dahl har ret i, at det er nok at bruge hån, spot og latterliggørelse, når vi diskuterer det, men der kunne jeg altså godt tænke mig, at man ud over at diskutere det også fulgte op med regeringsinitiativer, med hyrdebreve, eventuelt med ændrede regler.
Anne Baastrup (SF), 2001-05-23:
Det er jo en diskussion, som vi desværre har haft så tit, om hr. Bertel Haarders hærgen gennem uddannelsessystemet op gennem 1980'erne, men vi ved begge, at det tager 9 år at uddanne en speciallæge inden for psykiatri, og så er den jo ikke længere.
Andreas Steenberg (RV), 2017-05-23:
Der var argumentationen jo, at man var nødt til at kigge på det her hul overhovedet for at bevare virksomhedsordningen, fordi virksomhedsordningen er en rigtig god løsning, for at mennesker kan tilvejebringe noget kapital relativt billigt til at starte en virksomhed op, men det er selvfølgelig ikke meningen, at den ordning skal gå til, at folk kan betale lavere indkomstskat.
Søren Krarup (DF), 2004-03-17:
Jeg vil i forlængelse af hr. Jesper Langballes spørgsmål spørge justitsministeren: Kan justitsministeren ikke også høre i fru Anne Grete Holmsgaards spørgsmål, hvordan den moralske forargelse ligger ganske stille under overfladen og dirrer?
Elisabeth Arnold (RV), 2004-05-06:
Det slog mig, at ministeren i sin svartale til beslutningsforslaget her sagde, at det jo ville være en katastrofe, eller i hvert fald at det ville være meget ubehageligt, det værst tænkelige, hvis det var sådan, at en eventuel retssag fik som resultat, at Pædofilgruppen var lovlig og altså ikke kunne forbydes.
Frank Jensen (S), 2002-11-13:
Kan statsministeren ikke se, at der er meget, meget stor brug for, at både Folketinget og offentligheden har sikkerhed for, at når statsministeren udtaler sig i den slags spørgsmål, så gives der første gang, der bliver spurgt, retvisende svar, og ikke svar, som knytter sig til noget andet end det, der bliver spurgt om? Hvad er det, der forandrer sig, fra statsministeren om mandagen bliver orienteret om sagen til om tirsdagen?
Jørgen Arbo-Bæhr (EL), 2005-04-12:
Så er det, jeg bare siger: O.k., jeg forstår det på den måde, at den konservative ordfører siger, at det, vi skal bruge f.eks. Velfærdskommissionen til, er at prøve at få befolkningen modnet til at forstå, at De Konservative er så og så kloge.
Pernille Schnoor (ALT), 2018-10-11:
Vi mener, at talent også er meget andet, og vi håber på, at også de andre kreative fag og håndværksmæssige fag kommer til at fylde mere både som talentklasser, men også som obligatoriske fag fra 0. til 10. klasse Vi står jo også her i Folketingssalen for tiden og debatterer indsatser i socialt udsatte boligområder, hvor vi i Alternativet er ganske uenige i regeringens tvangsmæssige greb, som man har valgt at benytte, f.eks. at tvinge børn i vuggestue, men også at udsætte 6-årige børn for prøver.
Pelle Dragsted (EL), 2025-01-22:
Så jeg kunne godt tænke mig at høre, om ordføreren anerkender, at den mulighed også vil være der med det her forslag, altså at det, vi udelukker, er de her profitmotiverede tilbud – dem, der er drevet af, at folk gerne vil hive penge ud og ned i lommen, typisk på en aktionærkreds, som egentlig ikke har noget med selve driften af bostedet at gøre.
Helle Thorning-Schmidt (S), 2015-01-27:
Det, jeg undrer mig over, er, at i dagene efter den tragiske begivenhed i Paris ønskede f.eks. Dansk Folkeparti ved Pia Kjærsgaard, at alle aviser skulle trykke lige præcis det samme, og jeg synes, det er meget underligt, at politikere mener, at de skal have faste holdninger til, hvad aviserne skal trykke eller ikke trykke.
Anders Samuelsen (LA), 2017-01-11:
Det tror jeg også er en del af situationen i forbindelse med den valgkamp, vi lige har været gennem, og det var det, jeg konkret oplevede, da jeg selv fulgte den amerikanske valgkamp mellem Al Gore og George Bush, hvor George Bush, som så senere blev præsident, gik til valg på at love, at amerikanerne skulle blande sig i stort set ingenting.
Christina Egelund (LA), 2018-10-04:
På spørgsmålet om, hvorvidt vi er fritstillet af forliget efter næste valg, vil jeg sige, at det jo er sådan, at hvis ikke man i den her valgperiode, hvor vi har tiltrådt forliget, i forligskredsen bliver enige om nogen ændringer af loven, så står vi frit efter næste valg.
Lisbeth Bech Poulsen (SF), 2017-04-18:
I SF mener vi, at det er helt uomtvisteligt, at kommunerne har hårdt brug for ordentlige og anstændige økonomiske rammer, for det er forudsætningen for, at vi både kan bevare og udvikle vores velfærdssamfund, i stedet for at man, som nogle gør, foreslår skatteeller arveafgiftslettelser, som i øvrigt ikke kommer ret mange danskere til gode.
Martin Henriksen (DF), 2018-05-08:
Jeg vil gerne understrege, at for Dansk Folkepartis vedkommende synes vi, det er utrolig vigtigt, at når grønlændere kommer til Danmark, har de også rigtig gode forhold, for det er jo fuldkommen rigtigt, som fru Aleqa Hammond siger, at vi er statsborgere i det samme kongerige, så vi skal behandles lige.
Troels Ravn (S), 2012-12-13:
På grund af den vanskelige økonomiske situation har vi måttet opretholde besparelserne i genopretningspakken på de frie grundskoler, og vi har en regering, der fører en ansvarlig økonomisk politik. Vi ønsker gode skoler til vores børn, uanset om det er frie grundskoler eller folkeskoler, og derfor præsenterede regeringen i sidste uge et udspil til et kvalitetsløft af folkeskolen.
Christian Langballe (DF), 2018-03-01:
En klog mand har engang sagt, at hvis man holder op med at tro på Gud, begynder man at tro på alt muligt andet, og det vil jeg godt lige bringe i spil med hensyn til menneskerettighederne og konventionerne, fordi det, der er problemet, jo er de her evige og uforanderlige menneskerettigheder, som aldrig nogen sinde kan laves om, og hvor ingen sund fornuft overhovedet kan tillade sig at påvise, at en konvention er uhensigtsmæssig.
Svend Auken (S), 2007-02-20:
I de sidste par år er der med eksplosiv hast opstået en almindelig erkendelse af, at overvægt og fedme er et af vores allerallerstørste sundheds- og ernæringsproblemer, og forbrugerne kan selvfølgelig kun imødegå det, hvis de ved, hvad fødevarerne indeholder.
Louise Schack Elholm (V), 2015-01-22:
Nogle af de initiativer, som ordføreren nævner, f.eks. at man skal udbrede de gode eksempler, er jo noget, der allerede sker fra Center for Boligsocial Udviklings side, et center, som jo blev oprettet i 2010 med boligforliget under VK-regeringen.
Jakob Sølvhøj (EL), 2021-05-27:
Fagbevægelsens Hovedorganisation vurderer, at vi kan forvente 200.000 nye grønne jobs inden for et tiår, men FH understreger samtidig, hvor afgørende det er med en aktiv uddannelsesindsats, hvis vi ikke skal risikere flaskehalse, der gør omstillingen både dyrere og langsommere.
Elisabeth Arnold (RV), 2006-02-23:
Men man må også lægge mærke til, og vi har diskuteret det i Retsudvalget, og ved flere af vores besøg rundtomkring hos domstolene har vi også fået indtryk af det, nemlig at dommerstanden som stand har været bekymret over det image, den fik, ved at der var en vildtvoksende skov af bibeskæftigelse, og at der blev meget kritik rettet mod dommeres meget store biindtægter.
Sascha Faxe (ALT), 2025-03-20:
Så derfor synes jeg, at DR har fået en endnu mere central rolle, end det har haft meget længe, og en styrkelse af public service-rollen er derfor vigtig, og når vi så går ind og styrker både armslængden og fagligheden, er vi også med til at skabe en sikring af en ny form for public service.
Claus Hjort Frederiksen (V), 2016-10-12:
Så er spørgsmålet, da man jo vil have en vækst i det offentlige forbrug på 0,6 pct., og da man vil løse en række andre opgaver, hvor det så er, pengene er i 2017, 2018, 2019, 2020, 2021, 2022, 2023 og 2024.
Ole Birk Olesen (LA), 2023-11-14:
Jeg synes, det er noget sørgeligt at høre hr. Preben Bang Henriksen på talerstolen i dag, for når man ikke kan bruge ordene til det, de betyder, men bliver nødt til at opfinde sit eget sprog for at begrunde sin politik, så er det jo et tegn på, at der er noget virkelig, virkelig galt.
Martin Henriksen (DF), 2008-04-04:
Vi har bestemt intet imod, at man på privat initiativ opretter og kører internationale private skoler og afdelinger, så længe det ikke tager overhånd, men vi synes også, at der skal stilles ikke mange, men få og relevante krav til disse skoler, så vi sikrer et vist kendskab til f.eks. det danske samfund.
Morten Messerschmidt (DF), 2022-09-28:
Gad vide, hvor mange danskere der sidder derude og er en lille smule bekymret for, hvordan julen skal blive i år, og gad vide, hvor mange børn, der sidder rundt om spisebordet derhjemme og hører mor og far tale om, om man skal flytte, om der er råd til julegaver, og om man overhovedet har råd til at leve.
Vibeke Peschardt (RV), 1998-10-27:
Men vi har jo dog trods alt inden for EU på en styret måde formået at lave en slags fælles gennemførelsesakt, hvor et enigt Ministerråd på området har besluttet, hvordan smerten skal fordeles, så Portugal og Grækenland får lov til at øge deres CO2-udslip, mens de meget udslippende lande, f.eks. Danmark og Tyskland, ikke får det.
Frederik Vad (S), 2023-01-19:
Noget af det, som jo er udfordringen, er, at nogle af de uddannelser, som faktisk er med til at sikre den sociale mobilitet allermest – nogle af erhvervsuddannelserne, fgu osv. – oftest er de uddannelser, som løber af sted med den dårligste, den ringeste finansiering.
Karen Ellemann (V), 2010-03-26:
Omdrejningspunktet for strategierne er en række målsætninger, som vi fastlægger i 2012 på baggrund af en grundig analyse af tilstanden for havets natur og miljø, og realiseringen af målsætningerne sker i indsatsprogrammer for hvert havområde, som vi så fastlægger i 2015.
Anne Baastrup (SF), 2003-02-28:
Fru Birthe Rønne Hornbech har ikke helt forholdt sig til mit spørgsmål: Er det ikke korrekt husket, at de srilankanere, der flygtede fra krigen, rent faktisk fik opholdstilladelse efter den daværende § 9, stk. 2, pkt. 4, nuværende § 9 c, stk. 2?
Jesper Petersen (S), 2019-04-10:
For det første synes jeg med det udgangspunkt, Liberal Alliance plejer at have, og det syn, man plejer at have på konkurrence og konkurrencevilkår, at det da ikke må være tilfredsstillende, at man kan ende med en situation, hvor det er sådan, at hvis en traditionel medievirksomhed udgiver et magasin og udgiver artiklerne fra det magasin elektronisk, er den omfattet af nulmoms, men hvis man bare starter et magasin, der udgiver samme type af artikler, men ikke er en del af en traditionel avisvirksomhed, så kan man ikke opnå de samme konkurrencemæssige vilkår som konkurrenten.
Ole Vagn Christensen (S), 2010-05-05:
Til statsministeren: Præmisser eller ej, det må vel være foruroligende for statsministeren at kunne læse, at notatet er fremstillet i Statsministeriet den 6. januar 2010. Jeg går ud fra, når man er i den alvorlige situation, som det jo kan være, når man skal stå og benægte nogle ting, at man så har undersøgt, om det virkelig er et papir, der er fremstillet i Statsministeriet.
Anne Grete Holmsgaard (SF), 2010-04-06:
Det gør vi, fordi vi mener, at det er vigtigt, at vi som samfund forpligter os til at nedbringe vores udslip af drivhusgasser, og at vi gør det på en måde, hvor vi også beslutter det gennem en lovgivning, altså at vi flytter målsætninger fra at være noget, der står på et stykke papir, til at være noget, vi rent faktisk har stemt om i det her Folketing og haft en diskussion om.
Simon Kollerup (S), 2015-11-19:
Der er mit spørgsmål bare, om vi måske i virkeligheden er lidt på linje med hinanden i DF og Socialdemokratiet, hvis vi er enige om, at man ikke kan stemme for en 16-punktsplan, medmindre miljøbelastningen bliver modsvaret af lige så stærke miljøvenlige tiltag.
Julie Skovsby (S), 2019-04-30:
I Socialdemokratiet vil vi gå en anden vej, hvor vi har råd til at tage os ordentligt af hinanden, når der i de kommende år heldigvis bliver mange flere ældre, og vi har derfor modsat regeringen afsat penge til, at velfærden og dermed også ældreplejen kan følge med det stigende antal ældre i vores samfund.
Ane Halsboe-Jørgensen (S), 2013-05-21:
Vi skal i EU-regi sige nej til yderligere liberalisering, vi skal gøre fælles front i EU for at sikre reelle arbejdstagerrettigheder for chauffører, som vi allerede har i en lang række andre brancher, men som chaufførerne på en eller anden måde bliver snydt for, fordi det er så grænseoverskridende et erhverv, og vi skal sikre, at formålet med den oprindelige aftale også bliver virkeligheden på de europæiske og de danske veje.
Kristian Thulesen Dahl (DF), 1998-04-01:
Jeg kan forstå, at Kristeligt Folkeparti ikke er indstillet på at følge vores tankegang om sammenhængen mellem Amsterdamtraktaten og Schengensamarbejdet i en forbeholdsdiskussion, og det tager jeg selvfølgelig bare til efterretning, men er man tilhænger af at bevare forbeholdene, og vil man kæmpe for, at Danmark bevarer forbeholdene?
Maria Reumert Gjerding (EL), 2017-02-02:
Så det her beslutningsforslag skal sådan set ses som et ydmygt ønske fra Enhedslisten og fra Alternativet for at sikre, at vi har gjort alt, hvad vi kunne, inden vi vælger at bygge på den strandeng, der er 5.000 år gammel, og som er fuldstændig fantastisk med den placering, som den har, og at vi har undersøgt både mulighederne for alternativ finansiering, men også mulighederne for at bygge boliger andre steder, for der er jo ingen tvivl om – nu kommer jeg sikkert et andet spørgsmål i forkøbet – at vi selvfølgelig skal kunne tilbyde billigere boliger.
Lars Løkke Rasmussen (V), 2008-02-20:
I min optik er der en folkevalgt region, der har ansvaret for at drive sit sygehusvæsen, og den folkevalgte region er medlem af en forening, der har indgået en aftale med regeringen, som er rummelig, og som har givet et historisk løft til sundhedsområdet i indeværende år.
Morten Messerschmidt (DF), 2006-11-22:
Hvis man kan få folk til at tro, at det er, fordi de går ud og starter bilen, eller det er, fordi de brygger en kop kaffe på kaffemaskinen, at verdenshavene stiger og polerne smelter, så kan det være, at man får et ret markant magtinstrument over befolkningerne.